Nimo jutrownych wikow a adwentneho programa je kermuša jedyn z najwažnišich terminow w běhu lěta w Slepjanskim Serbskim kulturnym centrumje. Tež zawčerawšim tomu tak bě.
Slepo (JoS/SN). Hač dožiwimy lětsa hišće raz tak krasny kónc tydźenja kaž minjeny, nichtó njewě. Tohodla so zawčerawšim wjele swójbow na 22. kermušne wiki do Slepjanskeho Serbskeho kulturneho centruma (SKC) poda. Kolesowarjo přijědźechu mjez druhim z Grodka, ludźo w awtach ze wšěch móžnych kónčin. Na nich čakachu pisane wiki a wotměnjaty kulturny program z pěstowarskimi dźěćimi a Slepjanskim serbskim kwasnym ćahom. Na dworje dachu sej hosćo nazymske słónco lubić a słuchachu na hudźbu Choćebuskeho hercowskeho ćaha. Při tym wužichu kulinariske poskitki Dubčanskeje (Daubitz) pjekarnje, Slepjanskich wudźerjow a prěni raz grilowane speciality pólskeho ratarja.
szl_Latn szl_Latn